Broj: 711-I-1360-M-181/22-02-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Zorana Vrabelja, općinskog načelnika Općine Koprivnički Ivanec,** za davanjem mišljenja Povjerenstva, na 166. sjednici, održanoj 8. travnja 2022., daje sljedeće:

**MIŠLJENJE**

**Članovi predstavničkih tijela jedinica lokalne i područne (regionalne) samouprave nisu obveznici u smislu ZSSI/21-a te se na njih ne primjenjuju odredbe navedenoga Zakona.**

Obrazloženje

Zahtjev za davanjem mišljenja Povjerenstva podnio je Zoran Vrabelj, općinski načelnik Općine Koprivnički Ivanec. U knjigama ulazne pošte Povjerenstva zahtjev je zaprimljen 4. travnja 2022. pod poslovnim brojem 711-U-4002-M-181/22-01-2, povodom kojeg se vodi predmet broj M-181/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici slijedom čega je Zoran Vrabelj, općinski načelnik Općine Koprivnički Ivanec, obveznik navedenoga Zakona.

Člankom 8. stavkom 3. i 4. ZSSI/21-a propisano je da su dužnosnici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je Općina Koprivnički Ivanec krajem 2021. raspisala dva javna natječaja: javni natječaj za zakup neizgrađenog građevinskog zemljišta u vlasništvu i suvlasništvu Republike Hrvatske koje je po uporabnom svojstvu poljoprivredno zemljište na području navedene općine i javni natječaj za zakup poljoprivrednog zemljišta u vlasništvu Republike Hrvatske na području iste općine. Oba natječaja su završila te je formirano Povjerenstvo koje je provelo postupak pregleda i ocjene dostavljenih prijava te je trenutno u fazi donošenje Odluke o odabiru pojedinog ponuditelja za zakup pojedine katastarske čestice temeljem oba natječaja, a koje odluke donosi Općinsko vijeće Općine Koprivnički Ivanec. Općinsko vijeće ima 9 članova od kojih su se dva člana prijavila na oba natječaja, pri čemu je jedan od njih osoba koju se u obje Odluke predlaže kao prihvatljivog ponuditelja za dodjelu zemljište u zakup, dok su od drugog ponude odbijene i ocijenjene kao neprihvatljive jer nisu sadržavale svu potrebnu obveznu dokumentaciju. Nastavno na iznesene činjenice, obveznik traži mišljenje jesu li oba člana Općinskog vijeća u sukobu interesa prilikom glasanja o donošenju Odluka o odabiru te, ako jesu, trebaju li se izuzeti iz glasanja prilikom donošenja predmetnih Odluka o odabiru.

Člankom 3. stavkom 1. ZSSI/21-a propisani su obveznici u smislu navedenoga Zakona te je u stavku 2. istoga članka propisano da se odredbe toga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

 Spomenutim odredbama ZSSI/21-a članovi predstavničkih tijela jedinica lokalne i područne (regionalne) samouprave nisu utvrđeni obveznicima, a isti ne predstavljaju niti druge obnašatelje dužnosti na koje se primjenjuju odredbe ZSSI/21-a.

S obzirom da je odredbom članka 4. stavka 1. ZSSI/21-a propisana obveza donošenja etičkog kodeksa za sva predstavnička tijela jedinica lokalne i područne (regionalne) samouprave koji, između ostalog, treba sadržavati odredbe o sukobu interesa svojih članova, upravo bi Etičkim kodeksom koje donosi Općinsko vijeće Općina Koprivnički Ivanec trebala biti uređena situacija sukoba interesa u povodu koje je postavljen predmetni upit.

 Slijedom navedenoga, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Zoran Vrabelj, elektroničkom dostavom
2. Objava na internetskoj stranici Povjerenstva
3. Pismohrana